**הביקורת על המוסדות להשכלה גבוהה** המתפרסמת בקובץ זה עוסקת בעיקר בסדרי הניהול של מכרזים ושל התקשרויות עם קבלנים וספקים, בהסדרי דיור לעובדים במכון ויצמן למדע, בתנאי ההעסקה של עובדים בכירים במכללה האקדמית עמק יזרעאל ובסדרי הבקרה על עבודה נוספת של אנשי הסגל האקדמי באוניברסיטאות.

העבודה הנוספת של הסגל האקדמי נעשית זה שנים ללא בקרה מספקת ואף מתרחבת, והדבר עלול לפגוע ברמתן האקדמית של האוניברסיטאות וברמת המחקר שלהן. כדי למנוע זאת על האוניברסיטאות להקפיד על אכיפת הנהלים שמטרתם לאפשר בקרה על עבודה נוספת של עובדיהן.

בסדרי ניהול המכרזים וההתקשרויות הועלו ליקויים מהותיים המצביעים על כך שיש מקום לשקול יוזמת חקיקה כדי להחיל על המוסדות להשכלה גבוהה, בהתאמות הנדרשות, את חוק חובת המכרזים. כמה מוסדות להשכלה גבוהה טענו כי החלת חוק חובת המכרזים עליהם עלולה לפגוע בעקרון החופש האקדמי כפי שקיבל ביטוי בחוק המועצה להשכלה גבוהה. לדעת משרד מבקר המדינה, ההסתמכות על עקרון החופש האקדמי אינה ממין העניין, שכן בעניינים מינהליים עסקינן.

**אליעזר גולדברג**

מבקר המדינה

ירושלים, תמוז תשס"ב

 יוני 2002